CELEX: 62021TN0472
Language: da
Date: 2021-08-04 00:00:00
Title: Sag T-472/21: Sag anlagt den 4. august 2021 — RTE mod ACER

20.9.2021   
            
            
               DA
            
            
               Den Europæiske Unions Tidende
            
            
               C 382/32
            
         
      Sag anlagt den 4. august 2021 — RTE mod ACER
      (Sag T-472/21)
      (2021/C 382/45)
      Processprog: engelsk
      
         Parter
      
      
         Sagsøger: RTE Réseau de transport de l’électricité (Paris, Frankrig) (ved advokat M. Levitt, solicitor B. Byrne og advokat D. Vasbeck)
      
         Sagsøgt: Den Europæiske Unions Agentur for Samarbejde mellem Energireguleringsmyndigheder
      
         Sagsøgerens påstande
      
      
                  —
               
               
                  Afgørelse A-001-2021 (konsolideret) af 28. maj 2021 (herefter »afgørelsen«) fra sagsøgtes klagenævn, hvorved sagsøgtes afgørelse 30/2020 af 30. november 2020 blev opretholdt, annulleres for så vidt som den vedrører sagsøgeren
               
            
                  —
               
               
                  Sagsøgeren gives medhold i den klage, som virksomheden indgav til sagsøgtes klagenævn, og
               
            
                  —
               
               
                  ACER tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren anført fire anbringender.
      
                  1.
               
               
                  Første anbringende om, at afgørelsen er behæftet med en retlig fejl, idet sagsøgtes klagenævn ved at opretholde sagsøgtes afgørelse 30/2020 af 30. november 2020 ulovligt udvidede anvendelsesområdet for artikel 16, stk. 13, i el-forordningen (1), og artikel 74 i forordning (EU) 2015/1222 (2), og tilsidesatte det grundlæggende princip om kompetencetildeling, der er fastsat i artikel 5, stk. 2, TEU.
               
            
                  2.
               
               
                  Andet anbringende om, at afgørelsen er behæftet med en retlig fejl, eftersom sagsøgtes klagenævn fortolkede den relevante retlige ramme forkert og undlod at foretage en korrekt anvendelse af krævede parameter med henblik på at vedtage en fælles metodologi til fordeling af udgifterne til belastningsomfordeling og modkøb for den centrale kapacitetsberegningsregion.
               
            
                  3.
               
               
                  Tredje anbringende om, at afgørelsen tilsidesætter princippet om god forvaltningsskik og begrundelsespligten, og at de retlige forpligtelser, der påhviler sagsøgtes klagenævn i sin egenskab af klageorgan, ikke er opfyldt i afgørelsen.
               
            
                  4.
               
               
                  Fjerde anbringende om, at afgørelsen er behæftet med en retlig fejl, eftersom sagsøgtes klagenævn foretog en urigtig fortolkning og anvendelse af forordningens (3) artikel 3 og relaterede bestemmelser og principper i EU-retten, der omhandler de sprog, som sagsøgte skal affatte sine afgørelser på, herunder artikel 342 TEUF, artikel 3, stk. 3, TEU, artikel 22 i EU-chartret om grundlæggende rettigheder, artikel 44, stk. 1, i ACER-forordningen (4), retssikkerhedsprincippet og retten til forsvar.
               
            
         (1)  Europa-Parlamentets og Rådets forordning (EU) 2019/943 af 5.6.2019 om det indre marked for elektricitet (EUT 2019, L 158, s. 54).
      
         (2)  Kommissionens forordning (EU) 2015/1222 af 24.7.2015 om fastsættelse af retningslinjer for kapacitetstildeling og håndtering af kapacitetsbegrænsninger (EUT 2015, L 197, s. 24).
      
         (3)  Rådets forordning nr. 1 om den ordning, der skal gælde for Det europæiske økonomiske Fællesskab på det sproglige område (EFT 1958, P 17, s. 385), senest ændret ved Rådets forordning af 13.5.2013 (EUT 2013, L 158, s. 1).
      
         (4)  Europa-Parlamentets og Rådets forordning (EU) 2019/942 af 5.6.2019 om oprettelse af Den Europæiske Unions Agentur for Samarbejde mellem Energireguleringsmyndigheder (EUT 2019, L 158, s. 22).